*predlog*

Na osnovu čl.329 Zakona o privrednim društvima, kao i na osnovu odredbi Statuta Društva, Skupština akcionara AK Kompresor ad Beograd je na sednici održanoj dana 31.10.2016. godine donela sledeću

O D L U K U

I Utvrđuje se naknada za rad izvršnog direktora – zakonskog zastupnika Društva u visini od 20.000,00 evra (slovima:dvadesethiljada i 00/100 evra), koja se direktoru Društva obračunava i isplaćuje kao neto zarada, po srednjem kursu NBS na dan isplate.

II Ova Odluka stupa na snagu danom donošenja.

*Obrazloženje*

Skupština akcionara je na svojoj redovnoj sednici održanoj dana 29.06.2016. godine usvojila Finansijski izveštaj, kao i Izveštaj o poslovanju Društva. Na istoj sednici razmatrano je poslovanje Društva u poslovnoj 2015.godini, i utvrđeno je da je ukupna ostvarena dobit u 2015. godini 127.487.511,38 dinara.

Analizirajući poslovne rezultate Društva u proteklom periodu, kao i doprinos direktora Društva, Skupština akcionara je na predlog Odbora direktora donela Odluku kao u stavu I dispozitiva.

Naime, Društvo se u periodu od 2012.-2015.godine suočilo sa problemom likvidnosti iz razloga dramatičnih promena na tržištu nekretnina, u okviru koga Društvo obavlja svoju prevashodnu delatnost. Investicije koje je Društvo preduzelo u periodu pre nastupanja recesije, a koje su izvršene radi daljeg proširenja delatnosti i u okvirima poslovne politike, zbog dramatičnih promena na tržištu su opteretile rad Društva. Uprava Društva je kao osnovni problem u poslovanju istakla probleme u naplati potraživanja.

Društvo je tokom 2014.godine imenovalo novog direktora Društva sa zadatkom da se poslovni rashodi smanje i da se sa druge strane unesu promene u praćenu i naplati dospelih potraživanja, kao i sa ciljem da Društvo uspostavi stabilnu likvidnost.

Tokom poslovne 2015.godine, Društvo je uspostavilo stabilno poslovanje, svi poslovni rashodi su minimizirani, naplata potraživanja je ostvarena u punom kapacitetu. Započeti su poslovi u cilju centralizacije poslovanja i obavljanja delatnosti u okviru Društva, što će smanjiti ukupne troškove, a Društvu doneti neposredne prihode.

Rezultat rada direktora Društva je ukupna ostvarena dobit, u 2015. godini, u visini od 127.487.511,38 dinara, što predstavlja višestruko povećanje u odnosu na prethodni period i najbolji je rezultat Društva u dosadašnjem poslovanju. Na ovakav rezultat nisu uticali objektivni uslovi, budući da se tržište nekretnina, i pored neznatnog oporavka, još uvek suočava sa sveukupnim padom cena i problemima u naplati zakupnina, odnosno nelikvidnim zakupcima.

Postavljanjem glavnih ciljeva i njihovim ostvarivanjem, direktor Društva je lično doprineo poslovnom uspehu Društva.

Odlukom Skupštine akcionara izvršena je raspodela dobiti na dividende akcionarima Društva, na taj način što se akcionarima isplaćuje dividenda za period od 2012.godine do 2015.godine, odnosno za period u kome Društvo usled problema sa likvidnošću, nije isplaćivalo dividende.

Preostala dobit je ostala neraspoređena, budući da je uprava Društva takav predlog uputila Skupštini akcionara u cilju zaštite ostvarenih rezultata i obezbeđenja daljeg poslovanja na tržištu koje se nije oporavilo, kao i usled nesigurnih predikcija za sledeći period.

Međutim, neraspoređena dobit Društva će biti predmet odlučivanja Skupštine akcionara u narednom periodu, do kada predstavlja obezbeđenje stabilnosti u poslovanju.

Imajući u vidu da se u Društvu ne isplaćuju bonusi za ostvarene rezultate, Skupština akcionara je prihvatila predlog da se rad direktora Društva stimuliše povećanjem zarade u iznosu koji je adekvatan postignutim rezultatima.

 \_\_\_\_\_\_\_\_\_\_\_\_\_\_\_\_\_\_\_

 Predsednik Skupštine

 Živomir Živković